Folketing
2003-12-04

Det er rigtigt, at der er blevet færre møller til forskønnelse af landskabet, fordi vi har forlænget en skrotningsordning, men produktionen fra disse møller er i år større, end den var sidste år. Det er kendsgerningerne. At man så vil varetage forbrugerens økonomiske interesser og erhvervslivets konkurrenceevne ved at sørge for, at produktionen foregår på de markedsmæssigt bedst mulige vilkår, det er kun et ønske om at få flere interesser til at gå op i en højere enhed. Det synes jeg hr. Auken burde anerkende. Der er ikke grundlag for at skyde os andet i skoene, men desuagtet var hr. Aukens erfaringer og observationer omkring Kinas energi- og miljøpolitik da unægtelig interessante at høre.